b'\n_START_ARTICLE_\nBlanka I., kraljica Navare\n_START_PARAGRAPH_\nBlanka I. (6. srpnja 1387. - 3. travnja 1441.) je bila kraljica Navare od o\xc4\x8deve smrti do svoje smrti._NEWLINE_Bila je k\xc4\x87i navarskog kralja Karla III. i Eleonore Kastiljske._NEWLINE_Njen prvi suprug je bio Martin I., kralj Sicilije, udovac sicilijanske vladarice Marije. Vjen\xc4\x8dali su se u odsustvu, 21. svibnja 1402. godine. Blanka je zatim otputovala na Siciliju, gdje je upoznala svoga supruga i udala se za njega ponovo, ali ovaj put u\xc5\xbeivo, 26. prosinca 1402. godine. Martin je bio nad\xc5\xbeivio svoje jedino dijete sa Marijom, pa mu je trebao nasljednik._NEWLINE_Blanka je sa Martinom imala samo jedno dijete, sina kojeg su oboje nad\xc5\xbeivjeli. Martin je umro 25. srpnja 1409. godine. Blanka je ostala udovica sljede\xc4\x87ih deset godina._NEWLINE_Dana 6.studenog 1419. godine udala se po drugi put, opet u odsustvu, za infanta Ivana od Aragona. Ivan je doputovao u Pamplonu, gdje se vjen\xc4\x8dao sa Blankom u\xc5\xbeivo 10. lipnja 1420. godine. Ivan i Blanka su imali jednoga sina, Karla, i dvije k\xc4\x87eri, Blanku i Eleonoru._NEWLINE_Blankin otac je umro u rujnu 1425. godine i Blanka je naslijedila njegovo kraljevstvo. Ivan je, prema srednjevjekovnom obi\xc4\x8daju, postao njen de jure uxoris savladar._NEWLINE_Blanka I. je umrla 3. travnja 1441. godine. Ivan se ubrzo ponovo o\xc5\xbeenio, Kastiljankom Juanom Enriquez._NEWLINE_Nakon njene smrti de jure kralj je postao njen i Ivanov sin, Karlo, princ od Viane. Ivan je, me\xc4\x91utim, zadr\xc5\xbeao krunu za sebe i sinu nikada nije dozvolio da preuzme vlast. Nakon Karlove smrti, za koju se sumnji\xc4\x8dila njegova ma\xc4\x87eha Juana, Ivan vlast nije prepustio ni k\xc4\x87erki koja je tako\xc4\x91er de jure bila kraljica kao Blanka II. Ivan se tokom svoje nezakonite vladavine u Navari susretao i sukobljavao sa brojnim pretendentima koji su osporavali njegovi vladavinu, me\xc4\x91u prvima svojom djecom i kastiljskim kraljem. Jedino dijete koje mu se nije usprotivilo i koje ga je de facto naslijedilo u Navari bila je Eleonora.'